**QLOBALLAŞMA VƏ KULTUROLOJİ TƏHLİL**

Kulturoloji təhlilin şəhrini verməzdən əvvəl qloballaşma anlayışı ilə tanış olmaq , onun mahiyyətini anlamq , termin kimi yaranmasını bilmək bizim üçün vacib məsələlərindən biridir. Elmi ədəbiyyatlarda XX əsrin ikinci yarısından sonra dünya miqyasında baş verən fundamental prosesləri izah etmək üçün **"qloballaşma"** terminindən ilk dəfə 1967-ci ildə istifadə edildiyi bildirilir. Müasir anlamda termin kimi isə **"qloballaşma"** 1980-ci illərin ortalarında dövriyyəyə buraxılmış və intelektual elita tərəfindən qəbul olunmuşdur. Qloballaşma termininin meydana gəlməsini professor Teodor Levitin adı ilə bağlayırlar. O, 1983-cü ildə **"Harvard biznes revyu"** jurnalında çap etdirdiyi **"Bazarların qloballaşması"** məqaləsində bu terminlə transmilli korporasiyaların istehsal etdiyi ayrı-ayrı məhsulların bir-birinə qovuşması fenomenini ifadə etmişdir. **"Qloballaşma"** anlayışının akademik status alaraq geniş yayılmasında amerikalı sosioloq R.Robertsonun rolu xüsusi qeyd olunur.

Ötən yüzilin səksəninci illərindən başlayaraq işlək terminə çevrilən **ʺqloballaşmaʺ** çox geniş məzmuna malikdir. Elə buna görə də, **ʺqloballaşmaʺ** termininə münasibətdə rəylər haçalanır və onun mahiyyəti barədə saysız‐hesabsız fikirlər irəli sürülür. Beynəlxalq Valyuta Fondunun nəzərində qloballaşma ‐ ölkələr arasında mal, xidmət, sərmayə qoyuluşları, texnoloji proseslərin sürətli inkişafı, sərbəstləşməni və bütün bunların nəticəsində formalaşan iqtisadi irəliləyişi ehtiva edir. Ancaq BVF‐nin bu tərifi **ʺqloballaşmaʺ** terminindən praktiki istifadəni tam əhatə edə bilmir.

**Qloballaşmanın determinizmi**

Qloballaşmanı yaradan səbəblər, heç şübhəsiz, çox ciddidir. Uzmanlar qloballaşmanı meydana çıxaran faktorları üç qrup üzrə çeşidləyirlər. Faktorların birinci qrupu **ʺTexnologiyanın təsirləriʺ** adlanır. 1980‐ci illərdən sonra informasiya texnologiyalarının

inanılmaz bir sürətlə inikşafı **ʺməsafəʺ** anlayışına mühüm təsir göstərib, son illərin dəbdə olan ifadəsi ilə desək, **ʺdünya kiçilibʺ**. Bu kiçilmə ilk növbədə maliyyə bazarına öz şərtlərini diktə edib və daha getdikcə daha çox sahəyə nüfuz edib.

**Qloballaşmanın modelləri**

Rus akademiki, professor Y.Yakovets qloballaşmanın iki modeli olduğunu qeyd edir. Onun fikrincə, bu modellər qloballaşmanın iki fərqli inkişaf yolu, magistralıdır. Yakovets bu modellərin birini **ʺtexnolojiʺ** , digərini **ʺhumanistʺ** adlandırır; onların hər birinin çoxşaxəli olduğu, digər adlar altında tanınmasının mümkünlüyünü söyləyir. Texnoloji modelin əsas xüsusiyyətləri bunlardır:

1) XX yüzilin sonlarında kapitalizmin əsas alternativi olan sosializm sıradan çıxıb; azad bazar iqtisadiyyatı, demokratiya və insan haqları kimi qərb dəyərlər sistemi inkişafın yeganə konsepsiyasına çevrilib. F.Fukuyama söz edilən prosesi **ʺtarixin sonuʺ** adlandırır. Bu, dünyanın inkişaf dinamikasının əsas fonudur.

2) Bu fonda prosesin avanqardları, qloballaşmanın liderləri meydana meydana çıxır. Bu liderlər mütləq güclü iqtisadiyyata və demokratik cəmiyyətlərə malik olan, son illər sırasına Yaponiyanın da əlavə edildiyi ABŞ, İngiltərə, Fransa, Almaniya kimi dövlətlər ola bilər.

3) Neoliberalizm post‐industrial dövrdə sivilizasiyanın əsas forması olan informasiya cəmiyyətini formalaşdırır. Buna görə də, **ʺeʺ**ləşmə qloballaşmaya təkan verən əsas faktorlardan biridir və öz növbəsində toplumların iqtisadi potensialına arxalanır. Çünki statistika göstərir ki, gəlir səviyəsi yüksək olan təbəqələr internetdən daha çox istifadə edirlər.

4) Neoliberal modelin gerçəkləşməsi dünyanın yenidən düzənlənməsini şərtləndirir. Bu ortamda ABŞ‐ın hegemonluğu ortaya çıxır və burada F. Fukuyamanın ʺqloballaşma – amerikanlaşmanın başqa bir adıdırʺ mülahizəsini xatırlatmaq yerinə düşər.

5) Qloballaşmanın sosiomədəni nüvəsini Qərb dəyərlər sistemi təşkil edir. Bu dəyərlər internet, telekommunikasiya şəbəkələri, qeyri‐hökumət təşkilatları, beynəlxalq qurumlar vasitəsilə bütün dünyaya yayılır; insanların tələbatları, həyat tərzləri, idealları eyniləşir, davranışları modifikasiya edilir. Bu zaman qloballaşmaya qarşı əleyhdarlar meydana çıxır, ancaq bu etirazlar prosesin qarşısını alacaq gücdə deyil. Son nəticədə qloballaşmanın başqa ‐ humanist modelinə ehtiyac yaranır. Bu modelin başlıca cəhətləri hansılardır?

‐ O, hər şeydən öncə **ʺmaşınʺ**lara yox, insanlara istinad edir; fərdlərin və toplumların inkişafına, **ʺistismarçı insanʺ**la **ʺcəzalandırılan təbiətʺ** arasında uzlaşmaya nail olmağa can

atır.

‐ Qloballaşmanın bu modelində sivilizasiyaların və mədəniyyətlərin müxtəlifliyi özünü qorumaq şansına malikdir. BMT və YUNESKO kimi təşkilatlar sivilizasiyaların, mədəniyyətlərin qorunmasına çalışmaqla yanaşı, onlar arasında dialoqun genişlənməsinə cəhd göstərirlər.

‐ Bu model dünyanın çoxqütblü olmasına tərəfdar çıxır inhisar uzun sürə davam edə bilməyəcəyinə inanır; Fələstin‐İsrail savaşının timsalında maraqların təmin olunması üçün silahın fayda vermədiyini və sivilizasiyanın inkişafı üçün tolerantlığın güclənməsinin vacibliyini təbliğ edir.

‐ Sosiomədəni baxımdan bu model ʺ**dəyərlər mübadiləsiʺ**‐ nə tərəfdar çıxır. Bu modelə görə, dəyərlər mübadiləsi sivilizasiyanın inkişafı üçün yeni imkanlar aça, dünyada barışı gücləndirə bilər. Belə bir nəticə üçün turizmin və sivilizasiyalar arasında dialoqun genişlənməsi şərtdir.

**Qloballaşmada kulturoloji təhlilin rolu**

Qlobal vətəndaş cəmiyyəti mədəniyyətinin və bəşəriyyətin davamlı inkişafına nail olunması müasir dünyanın aktual strateji problemidir.Bu problemin düzgun həlli yolların axtarılması, müasir dövrün soial-mədəni tendensiya və proseslərin həllini düzgün kulturoloji təhlil vasitəsilə araşdırmaq olar. Bu problemin həlli dünya mədəniyyətinin qurulması, ziddiyyətlərin həlli, korrupsiya və yoxsulluğun səviyyəsinin azaldılması, sosial həyatın əsası olan ailənin möhkəmləndirilməsi, xalqların daha yaxşı qarşılıqlı anlaşması və yeni yüzillikdə bəşəriyyətin təhlükəsiz inkişafı üçün yeni imkanlar açır. Kulturoloji təhlil vasitəsilə cəmiyyətizmdə gedən qeyri-normativ hərəkətlərin və cəmiyyətin inkişafında duran maneyələrini qabaqcadan almaq olar.

Kulturoloji təhlil mədəniyyəti və cəmiyyəti çoxfunksiyalı sistem kimi nəzərdən keçirir.Kulturoloji təhlil qloballaşma dövrundə qloballaşan mədəniyyətdə aparmadan onun əsas funksiyalarını düzgün təhlil etmək olmaz.Bildiyimiz kimi mədəniyyətin bir sıra funksiyaları vardır:İnsani və yaxud humanitar , sosail təcrübənin ötürülməsi, idraki(qnoseoloji), normativ(requlyativ), semiotik, dəyər yaxud aksioloji funksiyaları. Kulturoloji təhlil aparmadan mədəniyyətin funksiyalarını düzgün və hərtərəfli təhil etmək düzgün olmazdır.Kulturoloji təhlildə özlüyundə bir neçe növə ayrılır ki , həmin kulturoloji növlərdən biri də Komparativ kulturoloji təhlildir.

Kulturoloji təhlilin mühüm komponenti **insan faktorunun təhlili***,* xüsusilə də, mədəni prosesdə cəmiyyətin müxtəlif üzv və qruplarının rolunun aşkar edilməsidir. Qarşıya qoyulmuş inkişaf məqsədlərinə nail olmaq üçün, sosial-mədəni fəaliyyət subyektləri intellektual, etik, hüquqi, təşkilati, istehsalat-maliyyə, bədii və digər resurslardan istifadə edərək, sosial-iqtisadi qarşılıqlı münasibətə girirlər. İnsanın mədəniyyətdəki sosial rolu mürəkkəb xarakter daşıyır. Onun mədəniyyətə münasibəti asudə vaxt və əyləncə məqsədi ilə istehlak xarakteri, peşəkar ruhi istehsal xarakteri və ya sahibkarlıq maraqları xarakteri daşıya bilər. Cəmiyyətin müxtəlif üzvləri, vəziyyətdən asılı olaraq, bir halda mədəniyyətin yaradıcısı, digər halda isə, istehlakçısı kimi çıxış edir. Alimlər mədəniyyətin yaradıcıları, menecerləri, mədəniyyət işçiləri, resurs sahibləri və əhalidən ibarət bir neçə kateqoriyanı müəyyən etmişlər. Bu beş qrupdan hər biri üçün müvafiq tələbat və maraqlar müəyyənləşdirilir. Mədəniyyətin yaradıcıları üçün bu - elm, təhsil, incəsənət və **“ruhi istehsalın”** digər istiqamətlərin inkişafı, mədəni irsin qorunması, mənəvi mədəni dəyərlərin yaradılması, həmçinin cəmiyyətin inkişafında yaradıcı xidmətlərinə görə ədalətli maddi və mənəvi mükafatlandırma üçün dövlət tərəfindən zəruri şəraitin yaradılmasıdır. Mədəniyyət menecerləri əsas problemi mədəniyyətin inkişafına, mədəniyyət idarələrinin maddi-texniki bazasının möhkəmləndirilməsinə büdcə xərclərinin artırılmasında, eləcə də mədəniyyət məhsullarının ödənişli növlətinə əhalinin ehtiyacının artırılmasında görürlər. Mədəniyyət məhsullarının mənimsənilməsi və tirajlaşdırılmasını təmin edən mədəniyyət işçiləri üçün başlıca stimul onların əməyinin maddi mükafatlandırılması, mədəniyyət idarələrinin maddi-texniki bazasının inkişafı və vəzifədə inkişaf etmək imkanıdır. Büdcə və digər vasitələri idarə edən resurs sahibkarları üçün ən başlıcası mədəni fəaliyyətin, yatırılmış vəsaitə uyğun, nəticəyönümlülüyünün təminatı, eləcədə onun real gəlir gətirmək qabiliyyətidir. Mədəni dəyərlərin istehlakçısı olan əhali üçün əsas motivasiya - mədəni nailiyyətlərdən geniş istifadə etmək imkanıdır

Kulturoloji təhlil həm milli, həm də qlobal inkişafın obyektiv elmi mənzərəsinin yaradılmasına, birtərəfli qiymətləndirmələrin aradan qaldırılmasına, müxtəlif Şərq və Qərb dövlətlərinin inkişafındakı sosial-mədəni qeyri-bərabərliklərin aradan qaldırılması yollarının müəyyənləşdirilməsinə, dünya sivilizasiyası kontekstində cəmiyyətin pozitiv obrazının düzgün formalaşdırılmasına və proqnozlaşdırılmasına imkan verir.

Texnologiyaların özəyi və mahiyyəti biliklə humanist etikanın sintezi olan yüksək ruhi mədəniyyətdir. Komparativ kulturoloji təhlil göstərir ki, **“insanın xilası nədədir?”** sualının düzgün cavabı birdir: **“insan və cəmiyyətin yüksək ruhi mədəniyyəti”.** Ruhi mədəniyyətin ən böyük rolu ondadır ki, maraqlar, mentallıq və ənənələrdə olan fərqlərə baxmayaraq, o, nəinki şəxsiyyətlərarası səviyyədə, eləcə də, milli, regional və dünya miqyasında mühüm birləşdirici faktor kimi çıxış edir. Maraqlara pozitiv təsir göstərmək qabiliyyəti inkişafın məqsəd və vəzifələrini müəyyən edir, mədəni müxtəlifliklərdən şüurlu istifadə etmək imkanı verir və ziddiyyət və münaqişələri yaradıcı məcraya yönəltməyə imkan yaradır. İnsanların mədəni səviyyəsinin aşağıdırsa, zəngin təbii resurslar insanın sosial inkişafında gözlənilən nəticələri vermir, maddi rifah isə səadət üçün təminat yaratmır.

Bizə elə gəlir ki, qlobal vətəndaş cəmiyyəti mədəniyyətinin formalaşdırılıb, inkişaf etdirilməsinin strateji prosesini təmin edən mütəxəssislərin - tədqiqatçı, müəllim və menecerlərin hazırlığı üçün Beynəlxalq dünya mədəniyyəti institutunun yaradılması məqsədəmüvafiqdir. Yüksək ruhi mədəniyyət inkişafı və etik qlobal vətəndaş cəmiyyəti qurulmasının ən effektiv vasitəsi kulturologiyadır. Uayt, Yaspers, Toynbi, Şpenqler, Dildey, Hesse, Sorokina, Husserl, Parsons, Saburo, Markuze və bir çox digər məşhur alimlərin əsərlərinin təhlili göstərir ki, kulturologiya müasir dünyanın bir çox aktual problemlərinin həlli üçün qiymətli elmi-nəzəri əsasdır. Öz universal imkanlarına görə, o, insan, cəmiyyət və ümumilikdə bəşəriyyətin sosial terapiya vasitəsi olur. Kulturologiya insan, dövlət və cəmiyyətin inkişaf proseslərinin obyektiv tənqidi təhlilini həyata keçirmək, böhrandan optimal çıxış, davamlı inkişaf və tərəqqiyə nail olmaq yollarını təmin edən texnologiyaların yaradılmasına imkanverir. Təhsilsiz adam azad ola bilməz. Dünya mədəniyyətinin zəngin tarixi və nəzəriyyəsinin öyrənilib mənimsənilməsinə yönəlmiş kulturoloji təhsil, eləcə də maarif ayrı-ayrı insanların, xalqların həyat texnologiyaları, həmçinin fəlsəfəsinin dərk edilməsinə, insanın köhnə düşüncə və həyat tərzindən, milli gerilik və qul psixologiyasından azad olmasına kömək edir. Kulturoloji biliklər xalq kütlələrinin, azad inkişaf tələblərinə zidd olan, fatalistik ideyalarından imtina etmələrinə, səmərəli olmayan milli ənənələrin fəal olaraq islah edilməsi üçün geniş imkanlar açır.Təbii ki, kulturoloji biliklər , kulturoloji təhlillər nəticəsində əldə edilir və sonrada Kulturologiyada öz yerini tapır. Onlar müasir insanın şüur, hiss və davranışı üzərində, demokratiya maraqlarına zidd, eqoistcəsinə hökm etməsi üçün ictimai şüurla siyasi manipulyasiyaya qarşı immunitetin formalaşmasına kömək edir. Kulturologiya bəşəriyyətin mədəni nailiyyətləri və tərəqqipərvər təcrübəsini daha yaxşı mənimsəməyə, şəxsiyyətin mədəniyyətinin psixologiya, xarakter, dini əqidə və maraq kimi komponentlərinin mahiyyət və xüsusiyyətlərini anlamağa, insanların mədəni inkişafına geniş imkanlar yaradır. Geridəqalma, tənəzzül və reqres əlaməti daşıyan hər bir milli mədəniyyətin sosial-mədəni terapiyası kəmiyyət, keyfiyyət, məkan, zaman, struktur və müqayisə metodlarının məcmuu daxil olmaqla, sistemli kulturoloji təhlil əsasında aparılarsa, daha effektiv ola bilər. Dialektika, tarixilik və məntiqə, eləcə də induktiv və deduktiv yanaşmaya əsaslanan, təhlil milli mədəniyyətin səhv və kəsrlərini daha yaxşı görməyə, onların aradan qaldırılmasının ən optimal yol və texnologiyalarının seçilməsinə imkan yaradır. Kulturologiyanın beynəlxalq dəyəri ondadır ki, o, müasir bəşəriyyətin maraq və mədəniyyətlərinin harmonizasiyasına əsaslanan, uğurlu qlobal idarəetmənin zəruri əsasına çevrilir.

Fikrimizcə, bəşəriyyətin ruhi mədəniyytətinin inkişaf mexanizmlərinin düzgün anlanılıb, tənzimlənməsi kulturoloji sinergetika sahəsində tədqiqatların inkişafından asılı olacaqdır. Ruhi mədəniyyətin özünütəşkil problemlərinin təhlilinin elmi aktuallığı mədəni inkişafın qeyri-bərabərlik fenomeni ilə şərtlənir. Cansız təbiətdən fərqli olaraq, cəmiyyətin ruhi mədəniyyətinin özünütəşkili vətəndaşların həyat tərzi, ənənə və novasiyaları, dini əqidələri, hüquqi institutlar, dövlət və sosial idarəetmə sistemləri ilə əlaqədardır. Lakin, o, dövlətin siyasi sistemi, onun rəsmi ideologiya və mədəni siyasətinin təsiri altında baş verir. Kulturoloji sinergetika yeni informasiya texnologiyaları, hesablama eksperimentləri və riyazi modelləşdirmədən fəal istifadə edərək, müasir dünya sivilizasiyasında mədəni qeyri-bərabərlik hadisələrinin tədqiqi və tənzimlənməsi üçün geniş perspektivlər aça bilər. O nəinki qlobal cəmiyyətin özünütəşkil prosesində müxtəlif mədəni sosiumların qarşılıqlı təsir xüsusiyyətləri və qanunauyğunluqlarını aşkarlamağa, həm də mürəkkəb sistem olan dünya mədəniyyətinin bütün inkişaf dinamikasını qurmağa kömək edə bilər. Bu, ümumi təhlükəsizlik naminə müxtəlif mədəniyyətlərin harmonizasiyasına yardım edən, insan və cəmiyyətin mədəni inkişaf potensialının hələ elmə məlum olmayan tənzimlənmə imkanlarını aşkarlamaq üçün mühüm əhəmiyyətə malikdir. Burada söhbət, ictimai şüurun yaranması və təkamül prosesində insanların intellektual və mənəvi mədəniyyəti, psixologiya və xarakterinin dərin asılılıq səbəblərinin aşkar edilməsindən gedir. Təbiət və cəmiyyətdəki özünütəşkil proseslərini öyrənən elm kimi, ümumi sinergetikanın nailiyyətlərinə istinadən, kulturoloji sinergetika tədqiqatçıların diqqətini cəmiyyətdə sosial mühitin təsiri altında inkişaf edib, öz-özünə yaranan və saxlanan mürəkkəb sosial-mədəni sistemlərin mexanizmlərinin öyrənilməsinə yönəltməlidir. İnsan və cəmiyyət səviyyəsində mədəniyyətin inkişafının bir çox variantlarını nəzərdə tutan təkamül, böhran və bifurkasiya (mövcudluğun qeyri-sabit fazaları) hadisələrinin sistemli tədqiqi, humanist məqsədlərdən çıxış edərək, sosial-mədəni inkişaf proseslərini şüurlu şəkildə formalaşdırıb, proqnozlaşdırmağa imkan verəcəkdir. Kulturoloji sinergetika təhlilin kamparativ və digər metodlarından istifadə etməklə, mədəniyyətin bir iyerarxik səviyyədən digərinə keçidinin kompleks təzahürlərini öyrənməyə kömək edə bilər. Bu tədqiqatların praktik əhəmiyyəti, həm də onunla əlaqədardır ki, onlar insani, maddi və informativ resursların effektiv strateji planlaşdırılması, proqnozlaşdırılması və düzgün elmi istifadəsi üçün əsasrolunu oynayır. Mədəniyyətin özünütəşkili proseslərinin əsasında olan ümumi qanunauyğunluqların aşkar və dərk edilməsi müasir dünya sivilizasiyasının təhlükəsizliyi və davamlı inkişafı üçün müxtəlif xalqların mədəniyyət və maraqlarının harmonizasiyası, qlobal idarəetmənin yaxşılaşdırılmasına yardım edə bilər.

**ƏDƏBİYYAT**

1.Kulturologiya Effektivli Həyat və Fəaliyyətə Aparan Yol Kimi,Fuad Məmmədov *“*Simurq” Azərbaycan Mədəniyyət AssosiasiyasıBakı -2006

2.Kulturologiya (Dərslik) Ağayar Şükürov , “Adiloğlu”, Bakı – 2003

3.Qloballaşmaya doğru (məqalələr toplusu) “Qloballaşan Azərbaycan” Sivil İnkişaf Mərkəzinin Kitabxanası ,Bakı-2006

4. (“Dünyagörüşlərin diferensasiya və inteqrasiyası: müasir mədəniyyətdə dəyər istiqamətlərinin dinamikası”Altıncı beynəlxalq fəlsəfi-kulturoloji konqresdəki məruzənin mətni. Sankt-Peterburq, 29 oktyabr 2003-cü il)

5.Qloballaşma və xarici invastisiyalar N.Sabiroğlu “Qloballaşan Azərbaycan” Sivil İnkişaf Mərkəzinin Kitabxanası , Bakı-2006

G.Kazımov tərəfində ideal sərbəst iş adlandırılmışdır.